Document ID: 31984D0494

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 10ης Οκτωβρίου 1984
σχετικά με τη χρηματοδοτική συμμετοχή της Κοινότητας για την εξάλειψη του αφθώδους πυρετού που οφείλεται σε εξωτικό ιό, ο οποίος εκδηλώθηκε στην Ελλάδα
(Το κείμενο στην ελληνική γλώσσα είναι το μόνο αυθεντικό)
(84/494/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 77/97/ΕΟΚ του Συμβουλίου της 21ης Δεκεμβρίου 1976 περί χρηματοδοτήσεως από την Κοινότητα ορισμένων κτηνιατρικών ενεργειών επείγοντος χαρακτήρα (1), όπως τροποποιήθηκε τελευταία από την απόφαση 81/477/ΕΟΚ (2), και ιδίως το άρθρο 1 παράγραφοι 1, 2 και 3,
Εκτιμώντας:
ότι εκδηλώθηκε στην Ελλάδα αφθώδης πυρετός που οφείλεται σε εξωτικό ιό· ότι η εκδήλωση της εξωτικής αυτής ασθένειας αποτελεί σοβαρό κίνδυνο για το ζωικό κεφάλαιο της Κοινότητας·
ότι, κατά συνέπεια, πρέπει να χορηγήσει η Κοινότητα χρηματική συνεισφορά στην Ελλάδα προκειμένου να συμβάλει στην ταχεία εξάλειψη της ασθένειας·
ότι οι ελληνικές αρχές, αμέσως μετά την επίσημη διαπίστωση της ασθένειας, έλαβαν τα κατάλληλα μέτρα για την εξάλειψή της· ότι τα μέτρα αυτά ανακοινώθηκαν από τις ελληνικές αρχές κατά τη συνεδρίαση της Μόνιμης Κτηνιατρικής Επιτροπής στις 28 Ιουνίου 1984·
ότι οι ελληνικές αρχές, κατά τη συνεδρίαση της Μόνιμης Κτηνιατρικής Επιτροπής στις 18 Ιουλίου 1984, ανέλαβαν την υποχρέωση να συνεχίσουν την εφαρμογή των μέτρων που προβλέπονται στο άρθρο 1 παράγραφος 1 της απόφασης 77/97/ΕΟΚ·
ότι η εξέλιξη της κατάστασης και η σοβαρότητα της ασθένειας, κατέστησαν αναγκαίο να συνεχιστεί η δράση με την πραγματοποίηση εμβολιασμού στον νομό Έβρου· ότι ο εμβολιασμός αυτός είναι απαραίτητος προκειμένου να επιτύχει η δράση που έχει αναληφθεί·
ότι πληρούνται οι απαιτούμενες προϋποθέσεις για τη χρηματοδοτική συμμετοχή της Κοινότητας· ότι, για να είναι πλήρως αποτελεσματική, η συμμετοχή αυτή πρέπει να ανέρχεται στο μέγιστο επιτρεπόμενο όριο βάσει της προαναφερόμενης απόφασης του Συμβουλίου·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Όσον αφορά τον νομό Έβρου, η Κοινότητα συμμετέχει μέχρι 50 % στα έξοδα που αναλαμβάνει η Ελλάδα, για:
- την αποζημίωση των κατόχων ζώων για τη σφαγή και την καταστροφή των ζώων των ειδών που μπορούν να προσβληθούν από αφθώδη πυρετό,
- την απολύμανση των εκμεταλλεύσεων,
επειδή παρουσιάσθηκαν στο έδαφός της, στις 20 Ιουνίου 1984, κρούσματα αφθώδους πυρετού που οφείλεται σε εξωτικό ιό.
Άρθρο 2
Η Κοινότητα συμμετέχει στην καταπολέμηση το αφθώδους πυρετού που οφείλεται σε εξωτικό ιό:
- μέχρι 100 % όσον αφορά τα έξοδα που αναλαμβάνει η Ελλάδα για την αγορά των αντιαφθωδών εμβολίων τα οποία πρέπει να χρησιμοποιηθούν στον νομό Έβρου,
- μέχρι 50 % όσον αφορά τα έξοδα που αναλαμβάνει η Ελλάδα για την πραγματοποίηση του εμβολιασμού στον νομό Έβρου
Άρθρο 3
Η χρηματοδοτική συμμετοχή της Κοινότητας χορηγείται μετά από προσκόμιση δικαιολογητικών.
Άρθρο 4
Η Επιτροπή παρακολουθεί την εξέλιξη της κατάστασης και η παρούσα απόφαση μπορεί, ενδεχομένως, να τροποποιηθεί ανάλογα με την εξέλιξη αυτή.
Άρθρο 5
Η παρούσα απόφαση απευθύνεται στην Ελληνική Δημοκρατία.
Βρυξέλλες, 10 Οκτωβρίου 1984.

Labels: 5
20
0
6
18